b'\n_START_ARTICLE_\nRikas mies ja Lasarus\n_START_PARAGRAPH_\nRikas mies ja Lasarus on tunnettu Jeesuksen vertaus, joka esiintyy ainoastaan Luukkaan evankeliumissa. Vertaus kertoo rikkaan miehen sek\xc3\xa4 k\xc3\xb6yh\xc3\xa4n Lasaruksen el\xc3\xa4m\xc3\xa4st\xc3\xa4 ja kuolemasta. Rikas mies kokee kuoleman j\xc3\xa4lkeen suurta tuskaa, kun taas k\xc3\xb6yh\xc3\xa4\xc3\xa4 Lasarusta kohdellaan hyvin. Vertauksessa Jeesus maalaa hyvin v\xc3\xa4rikk\xc3\xa4\xc3\xa4n, dramaattisen ja helposti muistettavan kuvan siit\xc3\xa4 lopullisesta kohtalosta, joka odottaa hyv\xc3\xa4st\xc3\xa4 maanp\xc3\xa4\xc3\xa4llisest\xc3\xa4 el\xc3\xa4m\xc3\xa4st\xc3\xa4 nauttineita ihmisi\xc3\xa4. Kaikista Jeesuksen esitt\xc3\xa4mist\xc3\xa4 vertauksista t\xc3\xa4m\xc3\xa4 on ainoa, jossa vertauksen henkil\xc3\xb6ille annetaan tarkat nimet (Aabraham ja Lasarus) ja t\xc3\xa4m\xc3\xa4 on my\xc3\xb6s ainoa, jossa kerrotaan kuolemanj\xc3\xa4lkeisest\xc3\xa4 el\xc3\xa4m\xc3\xa4st\xc3\xa4.\n_START_SECTION_\nVertaus 1938 k\xc3\xa4\xc3\xa4nn\xc3\xb6ksen mukaan (Luuk. 16:19\xe2\x80\x9331)\n_START_PARAGRAPH_\n\xc2\xbbOli rikas mies, joka pukeutui purppuraan ja hienoihin pellavavaatteisiin ja eli joka p\xc3\xa4iv\xc3\xa4 ilossa loisteliaasti. Mutta er\xc3\xa4s k\xc3\xb6yh\xc3\xa4, nimelt\xc3\xa4 Lasarus, makasi h\xc3\xa4nen ovensa edess\xc3\xa4 t\xc3\xa4ynn\xc3\xa4 paiseita ja halusi ravita itse\xc3\xa4\xc3\xa4n niill\xc3\xa4 muruilla, jotka putosivat rikkaan p\xc3\xb6yd\xc3\xa4lt\xc3\xa4. Ja koiratkin tulivat ja nuolivat h\xc3\xa4nen paiseitansa. Niin tapahtui, ett\xc3\xa4 k\xc3\xb6yh\xc3\xa4 kuoli, ja enkelit veiv\xc3\xa4t h\xc3\xa4net Aabrahamin helmaan. Ja rikaskin kuoli, ja h\xc3\xa4net haudattiin. Ja kun h\xc3\xa4n nosti silm\xc3\xa4ns\xc3\xa4 tuonelassa, vaivoissa ollessaan, n\xc3\xa4ki h\xc3\xa4n kaukana Aabrahamin ja Lasaruksen h\xc3\xa4nen helmassaan. Ja h\xc3\xa4n huusi sanoen: \'Is\xc3\xa4 Aabraham, armahda minua ja l\xc3\xa4het\xc3\xa4 Lasarus kastamaan sormensa p\xc3\xa4\xc3\xa4 veteen ja j\xc3\xa4\xc3\xa4hdytt\xc3\xa4m\xc3\xa4\xc3\xa4n minun kielt\xc3\xa4ni, sill\xc3\xa4 minulla on kova tuska t\xc3\xa4ss\xc3\xa4 liekiss\xc3\xa4!\' Mutta Aabraham sanoi: \'Poikani, muista, ett\xc3\xa4 sin\xc3\xa4 el\xc3\xa4ess\xc3\xa4si sait hyv\xc3\xa4si, ja Lasarus samoin sai pahaa; mutta nyt h\xc3\xa4n t\xc3\xa4\xc3\xa4ll\xc3\xa4 saa lohdutusta, sin\xc3\xa4 taas k\xc3\xa4rsit tuskaa. Ja kaiken t\xc3\xa4m\xc3\xa4n lis\xc3\xa4ksi on meid\xc3\xa4n v\xc3\xa4lillemme ja teid\xc3\xa4n vahvistettu suuri juopa, ett\xc3\xa4 ne, jotka tahtovat menn\xc3\xa4 t\xc3\xa4\xc3\xa4lt\xc3\xa4 teid\xc3\xa4n luoksenne, eiv\xc3\xa4t voisi, eiv\xc3\xa4tk\xc3\xa4 ne, jotka siell\xc3\xa4 ovat, p\xc3\xa4\xc3\xa4sisi yli meid\xc3\xa4n luoksemme.\' H\xc3\xa4n sanoi: \'Niin min\xc3\xa4 siis rukoilen sinua, is\xc3\xa4, ett\xc3\xa4 l\xc3\xa4het\xc3\xa4t h\xc3\xa4net is\xc3\xa4ni taloon - sill\xc3\xa4 minulla on viisi velje\xc3\xa4 - todistamaan heille, etteiv\xc3\xa4t hekin joutuisi t\xc3\xa4h\xc3\xa4n vaivan paikkaan\'. Mutta Aabraham sanoi: \'Heill\xc3\xa4 on Mooses ja profeetat; kuulkoot niit\xc3\xa4\'. Niin h\xc3\xa4n sanoi: \'Ei, is\xc3\xa4 Aabraham; vaan jos joku kuolleista menisi heid\xc3\xa4n tyk\xc3\xb6ns\xc3\xa4, niin he tekisiv\xc3\xa4t parannuksen\'. Mutta Aabraham sanoi h\xc3\xa4nelle: \'Jos he eiv\xc3\xa4t kuule Moosesta ja profeettoja, niin eiv\xc3\xa4t he usko, vaikka joku kuolleistakin nousisi yl\xc3\xb6s\'."\xc2\xa0\xc2\xbb\n_START_SECTION_\nVertauksen tausta\n_START_PARAGRAPH_\nVanha testamentti ei juurikaan kerro kuolemanj\xc3\xa4lkeisest\xc3\xa4 el\xc3\xa4m\xc3\xa4st\xc3\xa4, mutta on olemassa todisteita siit\xc3\xa4, ett\xc3\xa4 niiden nelj\xc3\xa4nsadan vuoden aikana, jotka sijoittuvat Vanhan ja Uuden testamentin kirjoitusten v\xc3\xa4liin, jotkin juutalaisryhmittym\xc3\xa4t olivat omaksuneet asiaan liittyvi\xc3\xa4 k\xc3\xa4sityksi\xc3\xa4. Saddukeukset olivat edelleen skeptisi\xc3\xa4 kuoleman j\xc3\xa4lkeisen el\xc3\xa4m\xc3\xa4n suhteen, mutta fariseukset uskoivat kuoleman j\xc3\xa4lkeiseen yl\xc3\xb6snousemukseen, tuomioon, helvettiin sek\xc3\xa4 taivaaseen. T\xc3\xa4lt\xc3\xa4 ajalta s\xc3\xa4ilyneess\xc3\xa4 kirjallisuudessa, kuten apokryfisiss\xc3\xa4 Eenokin kirjassa ja Toisessa Esran kirjassa k\xc3\xa4ytet\xc3\xa4\xc3\xa4n samoja sanoja ja konsepteja kuin Jeesuksen esitt\xc3\xa4m\xc3\xa4ss\xc3\xa4 vertauksessa. Vaikuttaakin silt\xc3\xa4, ett\xc3\xa4 Jeesuksen esitt\xc3\xa4m\xc3\xa4 kuvaus kuoleman j\xc3\xa4lkeisest\xc3\xa4 el\xc3\xa4m\xc3\xa4st\xc3\xa4 oli konseptina tuttu vertausta kuunnelleelle yleis\xc3\xb6lle, erityisesti fariseuksille (jae 14). Yll\xc3\xa4tyksen\xc3\xa4 kuulijoille ei siis tullut se mit\xc3\xa4 tapahtuu kuoleman j\xc3\xa4lkeen, vaan kummalle se tapahtuu. Varallisuutta pidettiin tuona aikana merkkin\xc3\xa4 Jumalan siunauksesta ja hyv\xc3\xa4ksynn\xc3\xa4st\xc3\xa4, ja k\xc3\xb6yhyytt\xc3\xa4 puolestaan merkkin\xc3\xa4 p\xc3\xa4invastaisesta.\n_START_SECTION_\nKristinuskon tulkintoja\n_START_PARAGRAPH_\nOn huomattava, ettei Jeesus vertausta kertoessaan ollut vastaamassa kysymyksiin tulevaisuudesta, vaan h\xc3\xa4n oli haastamassa oman aikansa asenteita. Vertauksen tarkoitus olikin p\xc3\xa4\xc3\xa4asiassa varoittaa ihmisi\xc3\xa4 ja etenkin fariseuksia rikkauden vaaroista._NEWLINE_Kun Jeesus puhui kuoleman j\xc3\xa4lkeisten rangaistusten paikasta, h\xc3\xa4n yleens\xc3\xa4 k\xc3\xa4ytti sanaa Gehenna, joka oli tuona aikana kaatopaikka Jerusalemin l\xc3\xa4hettyvill\xc3\xa4. T\xc3\xa4ss\xc3\xa4 vertauksessa Jeesus kuitenkin k\xc3\xa4ytt\xc3\xa4\xc3\xa4 sanaa Haades, joka tarkoittaa paikkaa, jossa sielut ovat kuoleman ja yl\xc3\xb6snousemuksen v\xc3\xa4lisen\xc3\xa4 aikana. Joka tapauksessa vaikuttaa silt\xc3\xa4, ett\xc3\xa4 kaikki kuolleet ovat tietoisia tilastaan my\xc3\xb6s v\xc3\xa4litt\xc3\xb6m\xc3\xa4sti kuoleman j\xc3\xa4lkeen ja heid\xc3\xa4t jaotellaan joko k\xc3\xa4rsimysten paikkaan tai siunattuun paikkaan. Taivaan ja helvetin v\xc3\xa4lill\xc3\xa4 on ylitt\xc3\xa4m\xc3\xa4t\xc3\xb6n kuilu, joten kuolleen kohtalo on peruuttamaton.'